Trein en taxi botsArgieffoto Nege mense is ernstig beseer nadat ŉ trein Donderdagmiddag naby Rustenburg, Noordwes, met ŉ taxi gebots het. Volgens brigadier Thulani Ngubane, ŉ polisiewoordvoerder, het die ongeluk by die Boshoek-treinspoorkruising in Phokeng plaasgevind. “Die taxibestuurder het passasiers van Chaneng na Rustenburg vervoer. Dit wil voorkom of die bestuurder nie gekyk het vir aankomende treine voor hy die treinspoor oorgesteek het nie. Die bestuurder is een van die nege mense wat beseer is. ŉ Agt maandeoue babatjie is ook tydens die ongeluk beseer,” het Ngubane gesê. Die polisie ondersoek ŉ saak van roekelose bestuur. Niemand is nog in verband met die voorval in hegtenis geneem nie.